Wet wat godsdiens wil reguleer in pyplyn | Maroela Media
Foto: Sspiehs3/Pixabay.com
Die CRL Commission, ’n artikel 9- grondwetlike instelling, het op 15 Oktober 2015, na aanleiding van klagtes wat ontvang is, ’n ondersoek geloods na die kommersialisering van geloof en wanpraktyke binne die groter geloofsgemeenskap. Dagvaardings is op 85 godsdiens- en tradisionele leiers beteken om onder eed voor die komitee te verskyn en terselfdertyd ook verskeie dokumente rakende hul finansies, statute van oprigting, verklarings van geloof, lidmaatgetalle en dies meer bloot te lê. Die bevindinge van dié komitee is in ’n verslag saamgevat wat in Oktober 2016 uitgereik is. Een van die aanbevelings is dat daar dringend aandag geskenk moet word aan die opstel van nuwe wetgewing wat spesifiek alle godsdienstige praktyke in Suid-Afrika sal reguleer. Die aanbevelings wat in die verslag vervat is, grens werklik aan die absurde en is heel moontlik ongrondwetlik. Maar bowenal is dit net nog ’n verdere poging van ’n magsbehepte staat om ons vryhede nog meer in te perk en Suid-Afrikaners sal nou, meer as voorheen, hul stem moet dik maak om hierdie neigings te stop.
Meerderheid gestraf oor klein minderheid
Die afgelope jare is daar in die media oor verskeie insidente berig waar godsdienstige leiers hul volgelinge finansieel ingedoen het of fisiek geskaad het. Die mees onlangse voorval hiervan wat hoofopskrifte gemaak het, was natuurlik die “Doom-profeet”. Dit was na aanleiding van hierdie soort klagtes wat deur die CRL Commission ontvang is wat hulle genoodsaak het om ondersoek in te stel. Die wyse waarop die komitee egter te werk gegaan het, asook hul aanbevelings, gaan alle verstand te bowe.
Een organisasie wat ten nouste betrokke is by die stryd om godsdiensvryheid in Suid-Afrika te behou en wat reeds by verskeie hofsake betrokke was, is Forsa (Freedom of Religion South Africa). Die organisasie het onder meer gesorg dat die tydperk waarin belanghebbendes kommentaar kan lewer op die CRL-verslag verleng is tot vandag. Dit nadat die CRL Commission aanvanklik besluit het om die proses te “fast-track” en sy aanbevelings direk na die parlement te stuur vir bespreking.
Die komitee se aanbeveling stel wetgewing in die vooruitsig wat onder meer:
spesifieke vereistes daar stel waaraan enige geloof sal moet voldoen voordat dit amptelik erken kan word as ’n geloof;
die oprigting van regulerende instellings wat die uitreiking, maar ook terugtrekking van lisensies om te praktiseer aan godsdienstige instellings en leiers behartig; en
die breë regulering en polisiëring van alle godsdienstige instellings en persone.
Forsa het ’n nuttige diagram verskaf wat uiteensit hoe die voorgestelde regulering deur nuwe wetgewing geïmplementeer moet word. In beginsel sal daar ’n raad vir portuurbeoordeling tot stand kom wat die oorhoofse regulerende liggaam sal wees. Hierdie raad sal bestaan uit een verteenwoordiger van elke “erkende” geloof in Suid-Afrika. Die problematiek met hierdie voorstel alleen is eindeloos.
Die volledige verslag met aanbevelings kan van die CRL Commission se webblad afgelaai word.
Steun vir belangegroepe van grootste belang
Soos reeds genoem is die sluitingsdatum vir kommentaar op die verslag reeds vandag op 28 Februarie 2017. In dié verband is dit van die allergrootste belang dat alle kerke en ander organisasies wat godsdiensvryheid voorstaan, hul gewig agter drukgroepe soos Forsa gooi of self insae lewer. Forsa is ’n Christelike organisasie wat reeds die steun van nagenoeg 5 miljoen mense geniet. Hierdie ondersteuning gee aan hulle ’n volwaardige mandaat om op te tree teen hierdie soort vergrype wat tans al hoe meer algemeen raak.
Persone of instansies wat hierby betrokke wil raak, kan amptelik hul steun toesê aan Forsa deur die organisasies waaraan hulle behoort te kontak en aan te moedig om ’n ondersteuningsvorm in te vul. Alternatiewelik het Forsa op sy webblad ’n voorafopgestelde vorm wat ingevul kan word om hierdie aksie te ondersteun.
Dietrich Bonhoeffer, die Lutherse pastoor en anti-Nazi-aktivis, het gesê: “Action springs not from thought, but from a readiness for responsibility.” Bonhoeffer het getrou gelewe aan hierdie oproep tot verantwoordelikheid en dit het hom sy lewe gekos. Skaars ’n maand voor die einde van die Tweede Wêreldoorlog is hy sonder verhoor ter dood veroordeel en gehang. Sy dade spreek egter vandag nog tot ons.
Is George Soros die duiwel van die Kinderbybel?
Lank lewe Afrikaans as moedertaal!
Kammas · 2 jaar gelede
Hopelik lei dit tot die uitroei en ontbloting van wanpraktyke soos die aanranding van demone uitdryf wat meer gedoen het vir die erkenning van die duiwel as wat enige satanis loot sou kon
Johan Smal · 2 jaar gelede
Ek is 100% ten gunste van vryheid van geloof. Maar ek is ook van mening dat kerke, nes enige ander besigheid belastingpligtig behoort te wees. Baie (veral tradisionele 3 susterkerke) word deesdae bedyf as besighede, en berokken dikwels met hulle “kerkbasaars” ernstige skade aan veral klein dorpies se ekonomiee.
Absoluut moet hul belasting en eiendombelasting betaal soos enige ander besigheid
Johan Smal en Belastingbetaler, ek weet nou vir wie moet ek as Christen die versigtigste wees…
Indien dit waar is dat 80% van die Suid Afrikaanse bevolking Christene is,is die wetgewing
totaal onvanpas.
Hierdie is die gevaarlikste wetsontwerp wat ons land ooit kan tref! Maar miskien sal dit ware Christene tot orde roep… en ongelukkig en hartseerste is dat baie gaan kaputileer vir ‘oorlewing’. Godsdiensoortuigings le ten grondslag van alle ideologiee. Sou dit vergesog wees om te waarsku dat Christene in ons eie ‘vrye’ land in die tronk gegooi sal kan word vir hul geloof? Dit gaan gebeur. En ons kinders gaan in hul skole erge trauma beleef… en vreemde konsepte moet aanleer. Ons aandag word slinks afgelei deur vrese vir aardse eiendomsvergrype maar ons vergeet van ons kosbaarste eiendom, ons Christelike geloof en ons Bybel vir ons hiernamaalse verblyfreg.
Nuuskommentaar: Demokrasie – Is Ramaphosa die regte hekwagter?
Nuuskommentaar: Raskwessie raak ál taaier – is ‘bobbejaan klim die berg’ nou rassistiese haatspraak?